ประกันคึกคักแห่ซื้อยอดพุ่งคนไทยแหยง
แหยงเจอภัยพิบัติ ประชาชนแห่ทำประกันเพียบ ส่งผลเดือน ม.ค. ยอดโต 11.11%
24 มี.ค. 2555

แหยงเจอภัยพิบัติ ประชาชนแห่ทำประกันเพียบ ส่งผลเดือน ม.ค. ยอดโต 11.11%
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า จากเหตุอุทกภัยที่เกิดขึ้นเมื่อปลายปี 2554 ซึ่งได้สร้างความเสียหายให้กับภาคอุตสาหกรรมและภาคครัวเรือนจำนวนมาก แต่ปรากฏว่าไม่ได้ส่งผลกระทบต่อธุรกิจประกันภัยไทยมากนัก โดยในเดือน ม.ค. 2555 ธุรกิจประกันภัยสามารถขยายตัวได้ถึง 11.11% เมื่อเทียบกับช่วงเดียวกันของปีก่อน คิดเป็นเบี้ยประกันภัยรับโดยตรงรวมทั้งสิ้น 3.89 หมื่นล้านบาท
ทั้งนี้ เมื่อจำแนกประเภทเบี้ยประกัน พบว่าเป็นเบี้ยจากธุรกิจประกันชีวิต 2.6 หมื่นล้านบาท และจากเบี้ยประกันวินาศภัย 1.29 หมื่นล้านบาท จากการขยายตัวของการประกันภัยรถ 7,408 ล้านบาท เบี้ยประกันภัยเบ็ดเตล็ด 4,478 ล้านบาท 
สำหรับจำนวนกรมธรรม์ พบว่ามีกรมธรรม์ประกันภัยรายใหม่ทั้งสิ้น 4.72 ล้านราย คิดเป็นจำนวนเงินเอาประกันภัยทั้งสิ้น 5.92 ล้านล้านบาท เป็นกรมธรรม์ของธุรกิจประกันชีวิต 5.78 แสนราย เป็นจำนวนเงินเอาประกันภัย 7.92 แสนล้านบาท กรมธรรม์ของธุรกิจประกันวินาศภัย 4.19 ล้านราย เป็นเบี้ยเอาประกันภัยเท่ากับ 5.42 ล้านล้านบาท
นายประเวช กล่าวว่า หากพิจารณาตัวเลขต่างๆ จะเห็นว่าธุรกิจประกันภัยมีอัตราการเติบโตดีขึ้น เนื่องจากประชาชนรวมถึงผู้ประกอบการต่างๆ มีความตื่นตัว และตระหนักถึงความสำคัญของการประกันภัยมากขึ้น ว่าเป็นเครื่องมือในการบริหารความเสี่ยง ที่สามารถช่วยบรรเทาความเสียหายทางการเงินเมื่อเกิดภัยขึ้น เช่น กรณีเกิดเหตุอุทกภัยเมื่อปลายปี 2554 ดังนั้น คปภ.จึงเชื่อว่ากรมธรรม์ประกันภัยพิบัติจะได้รับความนิยมจากประชาชนและภาคธุรกิจการลงทุน